<classify> Katika mchezo huo uliofanyika jana kwenye Uwanja wa Kamuzu Banda jijini Blantyre, Malawi, na wenyeji walipata bao hilo pekee katika mchezo huo na kuifanya Taifa Stars kupenya kwa ushindi wa jumla ya mabao 2-1, baada ya kushinda 2-0 nyumbani.Katika mchezo huo uliochezeshwa na mwamuzi wa Angola, Martins de Carlvalho aliyesaidiwa na Gadzikwa Bongani wa Zimbabwe na Valdmiro Ntyamba wa Angola, hadi mapumziko wenyeji walikuwa mbele kwa bao hilo 1-0.Taifa Stars ilicheza na Malawi kwenye Uwanja wa Taifa jijini Dar es Salaam Jumatano iliyopita huku mabao yake yakifungwa na wachezaji wanaocheza soka TP Mazembe ya Congo, Mbwana Samatta na Thomas Ulimwengu.Taifa Stars sasa itakutana na Algeria inayoshika nafasi ya kwanza kwa ubora barani Afrika huku ikishika nafasi ya 19 kwa ubora duniani kwa mujibu wa viwango vilivyotolewa mwezi huu na Shirikisho la Kimataifa la Soka Fifa.Malawi inashika nafasi ya 101 wakati Tanzania iko katika nafasi ya 136 kwa ubora huo wa soka. Katika mchezo huo wa jana, Malawi waliandika bao la kuongoza katika dakika ya 41 lililofungwa na Chimanga Kayira baada ya kupiga shuti la kiufundi lililomgonga Kelvin Yondani mgongoni na kujaa wavuni.Mchezaji wa Tanzania anayecheza soka la kulipwa nchini Congo katika timu ya TP Mazembe, Mbwana Samatta alipofanikiwa kufanya shambulizi katika dakika ya kwanza ya mchezo, alipiga shuti lakini liliokolewa na kipa wa Malawi.Wenyeji walijibu mapigo katika dakika ya tatu na kulisakama lango la Taifa Stars walipofanya shambulizi la maana na beki Nadir Haroub alizubaa na kuwafanya Malawi kupata upenyo na kupiga shuti, lakini kipa Mustapha Bertez alifanya kazi ya ziada kuokoa mchomo huo na kuwa kona, ambayo haikuzaa matunda.Katika dakika ya 14, Ulimwengu aliangushwa katika eneo la hatari na kuumia, lakini mwamuzi alipeta. Dk ya 10 Kayira alipiga shuti kali, hatari, lakini Barthez aliokoa na kugonga mwamba na kurudi uwanjani. Malawi katika dakika ya 32 walifanya shambulizi la nguvu, kwa krosi safi ya Chiyasa, lakini Barthez kwa mara nyingine alifanya kazi ya ziada na kuokoa mpira huo.Tanzania ilifanya kazi nzuri katika dakika ya 34 baada ya Thomas Ulimwengu kubaki yeye na lango mbele ya makipa, lakini alishindwa kulenga lango na kuikosesha Taifa Stars bao la kuongoza.Hiki ni kipigo cha kwanza kwa kocha Charles Mkwasa katika mechi za mashindano, ambapo akiwa kocha wa muda Stars ilitoka sare ya kufungana 1-1 na Uganda katika mchezo wa Chan na baadaye kutoka suluhu na Nigeria.Huku baada ya kupewa mkataba wa mwaka mmoja na nusu, timu hiyo ilishinda 2-0 katika mchezo wa awali dhidi ya Malawi jijini Dar es Salaam. Katika historia ya Tanzania, Taifa Stars haijawahi kufuzu kwa fainali za Kombe la Dunia.  <topic>: MICHEZO 